  Туспуктэм: Наталия Сильвестрова Наталия Сильвестрова Удмуртиысь йӧскалык лыдӟиськонни 105 ар тырмонзэ пусъе. Библиотека лыдӟисьёслы ӧсъёссэ 15-тӥ куартолэзе 1918 арын усьтӥз. Со сярысь элькун тӧролэн но кивалтэтлэн пресс-службаез ивортӥз. Лыдӟетъюртлэн юнматскон дырыз Граждан ож аръёсы тупаз, соин сэрен 8 сюрс том книгаос но 10 сюрс газет-журналъёс изъян луизы. Кема дыр ӵоже лыдӟиськонниын 6-8 гинэ адями ужаз. Библиотекаръёс ужзэс вуттымтэен сэрен мыло-кыдо лыдӟиськисьёс пӧлысь юрттӥськисьёсты ӧтьылӥзы. Лыдӟиськонни ужзэ Быдӟым Атыкай ож дыръя но азьланьтӥз. Госпитальёсын, ожгар частьёсы, ожгаруже басьтон интыосын библиотекаос радъяны фондысьтызы тужгес но усто книгаоссэс висъязы. 20 ар ӵоже лыдӟетъюрт Александр Пушкинлэсь нимзэ нуллӥз, 1957-1989 аръёсы – Владимир Ленинлэсь, тросэз лыдӟисьёс сое али но «ленинка» нимало. 1989-тӥ арын гинэ библиотекалы йӧкалык инлык (статус) сётӥзы. 2021-тӥ арын адресной инвестиционной федерал программа улсын йӧскалык лыдӟиськонниез быдэсак выльдон ужъёс йылпумъяськизы. Библиотекалэсь валтӥсь юртсэ утизы, вӧзаз куать этажъем юрт пуктӥзы, отчы лыдӟиськон залъёс, книга возёнъёс но ужасьёслэн висъетъёссы интыяськизы. Пушказ асэрказ ужась тузонэз утялтӥсь но омырез чаклась сӧзнэтъёс пуктӥзы, литературая галерея, нылпиослы висъет но нотно-музыкальной зал усьтӥзы. Ужъёсты «Культура» йӧскалык ӵектос улсын быдэстӥзы. 2023-тӥ арын татын лыдӟиськонни фондъёсты утёнъя но выльдонъя улосвыл центр усьтыны малпало, со улосвылкуспо луоз. Мукет улосвылъёсысь лыдӟиськнниос огкылъя отчы книгаоссэс но дуно ужкагазъёссэс выльдыны сётыны быгатозы. Туннэ библиотекалэн озьы ик трос лыдӟисьёсыз но куноосыз. Котькуд нунал ужъюртын адӟытонъёс, мастер-классъёс, литературая квизъёс, экскурсиос, творческой пумиськонъёс, кружокъёс но мукет ужрадъёс ортчо. Лыдӟиськыны яратӥсьёс 1,5 миллион изданиос пӧлысь асьэслы кельшымонзэ басьтыны быгато. Озьы ик лыдӟиськонни йӧскалык книгаез возён тужгес бадӟым ужъюрт луэ (480 сюрс котыр ужкагазъёс). Библиотека тямыс кунъёсысь 14 огазеяськонъёсын но лыдӟетъюртъёсын документооборот нуэ, Россиысь посольствоосын но представительствоосын кусып возё. Тодэ вайытом, 2027-тӥ арын ивортодэтъя «Удмуртия» агентство Удмуртиысь йӧскалык лыдӟӥськонни юрттэмен «Аръёс но иворъёс» нимысьтыз ӵектосэз улонэ пыӵатӥз. Отын кылем даруын удмурт кылын газъетъёсысь гожъямъёсты бугыръямы.  Тегъёс: Йӧскалыклыдӟетъюрт юбилей Удмуртия  